দলিত-নিগ্রহ নিয়ে লোকসভায় আলোচনার সময় তাঁর ‘ঘুম’ গতকাল বিড়ম্বনায় ফেলেছিল কংগ্রেসকে। আজ সকালে ঘুম থেকে উঠেই গুজরাতের উনায় গেলেন কংগ্রেসের সহ-সভাপতি রাহুল গাঁধী। দেখা করলেন দলিত পরিবারের নিগৃহীত সদস্যদের সঙ্গে। সেখানে তাঁর আশ্বাস, ‘‘কংগ্রেস এবং গুজরাতের মানুষ আপনাদের পাশে থাকবেন।’’ 
নরেন্দ্র মোদীকে উদ্দেশ্য করে রাহুলের কটাক্ষ, ‘‘প্রধানমন্ত্রী গুজরাত মডেলের কথা বলেন। কিন্তু এখানে কেউ শিক্ষার কথা বললে, কর্পোরেটদের বিরুদ্ধে মুখ খুললে কণ্ঠরোধ করা হয়। এই কি গুজরাত মডেল?’’ কংগ্রেসের সহ-সভাপতির অভিযোগ, রাষ্ট্রীয় স্বয়ংসেবক সঙ্ঘের (আরএসএস) মতাদর্শ মেনে গুজরাতে দলিত-নিগ্রহ চলছে। 
গুজরাতের উনায় গো-হত্যার অভিযোগে গত ১১ জুলাই দলিত সম্প্রদায়ের চারজনকে নিগ্রহ করা হয়। যা নিয়ে গোটা দেশ তোলপাড়। আজ গির-সোমনাথ জেলার প্রত্যন্ত গ্রামে গিয়ে নির্যাতিত বালুভাই সারভাইয়া এবং তাঁর পরিবারের সদস্যদের সঙ্গে দেখা করেন রাহুল। নীল জিন্‌স, সাদা ফুল স্লিভ কুর্তা পরিহিত সনিয়া-পুত্র প্রায় ৪০ মিনিট ছিলেন দলিত পরিবারের সঙ্গে। সেখানে চা-ও খান। ওই পরিবারকে পাঁচ লক্ষ টাকাও দিয়েছেন রাহুল। কংগ্রেস সূত্রের খবর, কারা, কীভাবে তাঁদের নিগ্রহ করছে, রাহুল সে ব্যাপারে খোঁজখবর নিয়েছেন।
ওই পরিবারের সদস্য জিতু সারভাইয়া পরে বলেন, ‘‘রাহুল’জি গোটা ঘটনা আমাদের কাছ থেকে শুনেছেন। বলেছেন, তিনি লজ্জিত। কারণ, দেশে এখনও এরকম ঘটনা ঘটছে। এমনকী, নিজের মোবাইল নম্বরও আমাদের দিয়ে গিয়েছেন।’’ জিতু জানিয়েছেন, অপরাধীদের দৃষ্টান্তমূলক শাস্তির দাবি করেছেন তাঁরা। রাহুল আশ্বাস দিয়েছেন, অভিযুক্তদের সাজা নিশ্চিত করতে তিনি উদ্যোগী হবেন।
গো-হত্যার অভিযোগে নিগৃহীত এক দলিত ব্যক্তিকে দেখতে আজ রাজকোটের একটি হাসপাতালেও যান রাহুল। পরে সাংবাদিক বৈঠকে কংগ্রেসের সহ-সভাপতি বলেন, ‘‘৪০ জন মিলে এক যুবককে পেটাচ্ছে। গুজরাতে জাতি নির্বিশেষে যাঁরা আর্থিকভাবে দুর্বল, তাঁদের উপর দমন-নীতি চালানো হচ্ছে।’’ 
রাহুলকে পাল্টা আক্রমণ করতে ছাড়েনি বিজেপি’ও। দলের মুখপাত্র সম্বিত পাত্রের তির্যক মন্তব্য, ‘‘গতকাল সংসদে তো রাহুল ঘুমোচ্ছিলেন। দেশবাসী তাঁকে এখন ঘুমন্ত যুবরাজ বলে সম্বোধন করছেন।’’
 তবে আজ রাজ্যসভায় দলিত নিগ্রহ নিয়ে আলোচনায় কেন্দ্রীয় স্বরাষ্ট্রমন্ত্রী রাজনাথ সিংহ কিছুটা আত্মসমালোচনার সুরে বলেন, ‘‘স্বাধীনতার পর থেকে রাজনীতিকদের উপর সাধারণ মানুষের আস্থা কমে গিয়েছে। তাঁরা আমাদের সমাজকর্মী হিসাবে যেদিন আবার ভাবতে পারবেন, সেদিন এই আস্থা ফিরিয়ে আনা সম্ভব।’’ উনার ঘটনার তদন্ত সিআইডি’কে দেওয়া হয়েছে বলেও তিনি জানান।